[{"text_idx": "#000003", "text": "Search this site English Listen"}, {"text_idx": "#000008", "text": "Mae Wythnos Gwirfoddolwyr yn rhoi cyfle perffaith i ni ddiolch i\u2019n ti\u0302m o wirfoddolwyr rhagorol! Hoffwn gyflwyno rhai o aelodau\u2019r ti\u0302m i chi ynghyd a\u0302 son rhywfaint am yr hyn maen nhw\u2019n gwneud i\u2019n cefnogi ni a\u2019n cymunedau ar draws De Cymru."}, {"text_idx": "#000009", "text": "Mae gan bob un o\u2019n gwirfoddolwyr gwahanol brofiadau bywyd, gan gynnwys Ali, a ddaeth i Dde Cymru ar o\u0302l gadael ei gartref yn Iran. Wedi iddo wasanaethu fel Diffoddwr Ta\u0302n am bedair blynedd yn ei wlad enedigol, mae gwirfoddoli a\u0302 ni\u2019n rhoi mewnwelediad mawr iddo yngly\u0302n a\u0302 GTADC. Dechreuodd Ali wirfoddoli\u2019r Hydref diwethaf ac mae wedi bod ynghlwm a\u0302 gwahanol weithgareddau, gan gynnwys chwarae ro\u0302l ar gyfer sesiynau hyfforddi ac ymgysylltu ag aelodau\u2019r cyhoedd mewn digwyddiadau cymunedol. Hefyd, mae\u2019n astudio\u2019n galed i ennill fersiwn cyfartalog y DG o\u2019i gymwysterau, ac felly, hoffwn ddweud \u2018Diolch\u2019 anferth i Ali am greu\u2019r amser i wirfoddoli gyda ni, ac am wneud gwahaniaeth i\u2019n cymunedau ar draws De Cymru."}, {"text_idx": "#000010", "text": "Dechreuodd Claire wirfoddoli gyda ni\u2019r Hydref diwethaf a daeth a\u0302 chyfoeth o brofiad yn ymgysylltu a\u0302 phobl gyda hi \u2013 gan gynnwys gweithio mewn amgylchedd dalfa mewn carchar ac o fewn ysgolion, ynghyd a\u0302 gwirfoddoli ag Ambiwlans Sant Ioan hefyd. Yn amlwg, mae Claire yn teimlo\u2019n gryf ynghylch gwneud gwahaniaeth yn ei chymuned leol ac, yn y pendraw, yn dymuno helpu cadw pobl yn ddiogel. Hoffwn ddweud \u2018Diolch\u2019 mawr i Claire am ddewis gwirfoddoli gyda ni, ac rydym wrth ein bodd ei bod mor awyddus i fod yn rhan o bethau ac ymhel a\u0302 chyfleoedd newydd!"}, {"text_idx": "#000011", "text": "Fe wnaeth Lee wneud cais i ymuno fel gwirfoddolwr yn ystod y pandemig pan roedd mwyafrif ein gweithgareddau wedi\u2019u gohirio dros dro. Wedi i ni ail-gychwyn, ro\u2019n ni\u2019n ffodus iawn i ganfod fod mwyafrif ein gwirfoddolwyr, gan gynnwys Lee, dal yn awyddus ac yn gallu ymrwymo. Gyda phrofiad blaenorol o wirfoddoli a\u0302\u2019r Groes Goch Brydeinig, bellach mae\u2019n gwirfoddoli gyda ni o ganlyniad i\u2019w ddiddordeb yn yr hyn a wnawn. Mae gweithio\u2019n llawn amser a dal i ganfod amser i wirfoddoli\u2019n dipyn o gamp, ac felly hoffwn ddweud \u2018Diolch\u2019 mawr i Lee am greu\u2019r amser i fod yn gysylltiedig a\u0302 ni ac am fod yn gefnogwr gwych o\u2019r hyn rydym yn gwneud."}, {"text_idx": "#000012", "text": "Bod a\u0302 diddordeb byw wrth ddod i ddeall mwy am beth rydyn ni\u2019n gwneud yn GTADC ddaeth a\u0302 Ryan i fod yn wirfoddolwr gyda ni. Gyda phrofiad blaenorol o wirfoddoli mewn amgylchedd ym myd y campau, a bellach yn gweithio tuag at gymhwyster mewn Gwasanaethau Cyhoeddus, mae\u2019n amlwg fod Ryan am wneud gwahaniaeth. Ers dechrau gyda ni yn Rhagfyr, mae e wedi bod ynghlwm ag amrywiaeth o weithgareddau, gan gynnwys cefnogi ein timau mewn digwyddiadau recriwtio a chwarae ro\u0302l ar gyfer sesiynau hyfforddi. Yn astudio llawn amser law yn llaw a\u0302 gweithio ar fferm leol, mae Ryan yn berson prysur \u2013 ond mae dal amser ganddo i wirfoddoli gyda ni. Felly, hoffwn ddweud \u2018Diolch\u2019 anferth i Ryan am ein cefnogi ni a\u2019r cymunedau rydym yn cydweithio a\u0302 hwy."}]